خودکار گاڑیوں کےدس ماہ میں 400 حادثات
 امریکہ میں شاہراہوں پر ٹریفک کی حفاظت سے متعلق ادارے  نیشنل ہائی ویز ٹریفک سیفٹی ایڈمنسٹریشن نے اپنی ایک حالیہ رپورٹ میں بتایا ہے آٹوپائلٹ اور سیمی آٹومیٹک گاڑیوں کے 400 کے لگ بھگ حادثے ہو چکے ہیں۔ جن گاڑیوں کو حادثے  پیش آئے ان میں سے 273 گاڑیاں الیکٹرک کاریں بنانے والی کمپنی ٹیسلا کی تھیں۔
ویب ڈیسک — اگرچہ درجن بھر موٹر ساز اداروں نے ٹریفک سیفٹی ایڈمنسٹریشن کو 392 حادثوں کی اطلاع دی تھی جن میں سے 70 فی صد کا تعلق ٹیسلا سے تھا، تاہم اکثر موٹرساز کمپنیوں کا یہ بھی کہنا تھا کہ آٹو پائلٹ یا فل سیلف ڈرائیونگ ہونے کے باوجود ان کی گاڑیاں کلی طور پر خود نہیں چل سکتیں اور اس کے لیے ڈرائیور کی ضرورت ہوتی ہے۔ الائنس فار آٹو موٹیو انوویشن نے، جوموٹر سازوں کی نمائندگی کرنے والا ایک ادارہ ہے، کہا ہے کہ ہائی ویز ٹریفک سیفٹی ایڈمنسٹریشن کی طرف سے جمع کردہ ڈیٹا خودکار گاڑیوں کے نظام کی حفاظت کا اندازہ لگانے کے لیے کافی نہیں ہے۔ ان کا مزید کہنا تھاکہ اس ڈیٹا میں ان کمپنیوں کو بھی شامل کر لیا گیا ہے جو مکمل طور پر خود کار گاڑیاں چلا رہی ہیں۔ ان میں سے 25 کمپنیوں نے کل 130 حادثات کی اطلاع دی تھی۔ خودکارگاڑیوں کے یونٹ الفابٹ انکارپوریٹڈ کے ویمو کا کہنا ہے کہ ان کے بیڑے میں 700 گاڑیاں ہیں اور یہ کمپنی ایریزونا اور کیلی فورنیا میں مکمل طور پر خودکار گاڑیوں کی خدمات فراہم کر رہی ہے۔ کمپنی کا کہنا ہے کہ ان کی گاڑیوں کو حادثات اس وقت پیش آئے جب ان کی رفتار آہستہ تھی ، جس کی وجہ سے صرف دو گاڑیوں کے ہی ایئر بیگ کھلنے کی نوبت آئی۔ مکمل طور پر خود کارگاڑیوں کے 108 حادثات ہوئے جن میں کوئی زخمی نہیں ہوا۔ صرف ایک شدید چوٹ آئی۔ زیادہ تر حادثات میں گاڑیاں پیچھے سے ٹکرائی۔